Амма гьесда лъалароан къварилъиялъ рачелги къачIеб, ургъел тIагIиналде нахъа чIун балагьги батулареб, гIищкъул рукъалдаса махIрумлъун къотIнов живгоги хутIулареб, жиндир тIахьалги цIарги кIудияб ВатIаналдаго тIибитIараб къо тIаде бачIинеблъи. БачIана МахIмудиде гьеб къо. Живго чIван хваниги, халкъалъе цIикIкIун чIаголъана шагIир. ЧIужугIаданалъул берцинлъиялъе къулараб бетIер мазгаралде буссинабун борхалъуде бахинабуна халкъалъ. Пагьму бугез хъвана, гьунар бугез ахIана гьесул хIакъалъулъ кучIдул. Гьале, нилъер Республикаялъул хIукуматалъул хIукмуялдалъун кIодо гьабулеб буго шагIирасул юбилейги—MaxIмуд гьавуралдаса I00 сон тIубай.